NOTĂ DE FUNADAMENTARE

Administrația Națională de Meteorologie este persoană juridică română cu statut de regie autonomă de interes public național, se organizează și funcționează pe bază de gestiune economică și autonomie financiară și funcționează sub autoritatea Ministerului Mediului, Apelor și Pădurilor.

Bunurile administrate de Ministerul Mediului, Apelor și Pădurilor și unitățile din subordine sunt prevăzute în anexa nr. 12 la Hotărârea Guvernului nr. 1.705/2006 pentru aprobarea inventarului centralizat al bunurilor din domeniul public al statului, cu modificările și completările ulterioare. Totodată, Hotărârea Guvernului nr. 1.705/2006, cu modificările și completările ulterioare prevede că „modificările intervenite în inventarul centralizat al bunurilor din domeniul public al statului se aprobă în condițiile legii, prin acte normative adoptate în acest sens, inițiate de către ministere sau de alte organe de specialitate ale autorităților publice centrale, aflate în subordinea Guvernului, precum și de autorități administrative autonome și autoritățile administrației publice locale, prin Ministerul Administrației și Internelor”.

În conformitate cu prevederile art. 288 alin. (1) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare, inventarul bunurilor din domeniul public al statului se întocmește și se modifică, după caz, de ministere sau de celelalte organe de specialitate ale administrației publice centrale, atât pentru bunurile aflate în administrarea acestora, cât și pentru bunurile aflate în administrarea unităților din subordinea, coordonarea sau sub autoritatea acestora, precum și de autoritățile publice autonome și se aprobă prin hotărâre a Guvernului.

Potrivit punctului 21 din anexa nr. 2 la Ordonanța de urgență a Guvernului nr. 57/2019, cu modificările și completările ulterioare, cantoanele hidrotehnice, stațiile hidrologice, meteorologice și de calitatea apelor aparțin domeniului public al statului.

În anexa nr. 12 la Hotărârea Guvernului nr. 1.705/2006 cu modificările și completările ulterioare, este prevăzut inventarul bunurilor administrate de către Administrația Națională de Meteorologie. Totodată, la art. 2 alin. (1) din Hotărârea Guvernului nr. 1.705/2006, cu modificările și completările ulterioare, se prevede că modificările intervenite în inventarul centralizat al bunurilor din domeniul public al statului se aprobă în condițiile legii, prin acte normative adoptate în acest sens, inițiate de către ministere sau de alte organe de specialitate ale autorităților publice centrale, aflate în subordinea Guvernului.

În conformitate cu prevederile art. 2 și art. 4 din Ordonanța Guvernului nr. 112/2000 pentru reglementarea procesului de scoatere din funcţiune, casare și valorificare a activelor corporale care alcătuiesc domeniul public al statului și al unităţilor administrativ-teritoriale, aprobată prin Legea nr. 246/2001, „pentru scoaterea din funcţiune, în vederea valorificării şi, după caz, casării, activele corporale care alcătuiesc domeniul public al statului vor fi trecute în domeniul privat al statului sau al unităţilor administrativ-teritoriale, potrivit reglementărilor privind proprietatea publică şi regimul juridic al acesteia”, iar sumele rezultate din valorificarea acestora, după deducerea cheltuielilor aferente, se fac venit la bugetul de stat.

Proiectul de act normativ se referă la scoaterea din funcțiune, în vederea valorificării și, după caz, casării, în condițiile legii, a construcției cu denumirea “REMIZA RADIOSONDE SEDIU CENTRUL METEOROLOGIC REGIONAL CLUJ” aflată în administrarea Ministerului Mediului, Apelor și Pădurilor – Administrația Națională de Meteorologie.

Conform memoriului tehnic administrativ, întocmit de arhitectul Gáll János, înregistrat la Administrația Națională de Meteorologie cu nr. 6151/06.12.2022, suprafața construită la sol a remizei radiosonde este de 132 mp, construcție edificată în anul 1966. Aceasta este o clădire tehnică construită special pentru activitatea de aerologie, pregătirea lansării baloanelor meteorologice și depozitarea buteliilor de hidrogen. Fiind o activitate cu risc ridicat de explozie și incendiu, clădirea nu a fost dotată cu utilități: nu are instalații de încălzire centrală, apă, canalizare, instalație electrică interioară. Clădirea este într-o stare avansată de degradare și compartimentarea ei nu permite transformarea în clădire de birouri. Clădirea este orientată cu axa longitudinală Nord-Sud și este compusă din două corpuri distincte: - Corpul nordic cu dimensiunile exterioare de 9.00 x7.00 și H int 6.10 m, și Corpul sudic cu dimensiunile exterioare de 10.00 x7.00 și H int 3.20 m.

Clădirea este situată la 60 metri est de la limita Platformei meteorologice, deci la 30 metri de la zona de protecție. Cota terenului natural al platformei este 410,90, iar cota terenului amenajat al amplasamentului este de 409,50. Cota superioară a clădirii este 415,65.

Ambele corpuri de clădire au acoperiș tip terasă cu hidroizolație deteriorată în bună parte, ceea ce a dus la infiltrații și la degradarea construcției. Pe suprafețe relativ întinse apar exfolieri, fisuri, crăpături. Se constată fisuri/crăpături structurale verticale și diagonale în special pe fațada nordică și zonele nord-estice și nord-vestice, pe interior și pe exterior. Armătura din elementele de beton armat nu sunt vizibile, nu avem date privind armătura acestor elemente structurale. Regimul de înălțime este reglementat în acest caz de art.18 alin (1) și art.19 din Legea nr.139/2000 privind activitatea de meteorologie, cu modificările și completările ulterioare. Amplasamentul este situat la 30 metri de zona de protecție impusă în jurul Platformei meteorologice, astfel că înălțimea maximă admisă a clădirii este dată de formula H=1/6x30 m= 5 m față de cota terenului platformei, adică cota = 410,90 + 5,00 = 415,90.

Prin varianta modernizării și extinderii pe verticală ar rezulta o clădire nouă care s-ar încadra întocmai în parametrii de POT 60%. Aria construită de 132 mp reprezintă un POT de 40,6 %. Nu satisface în schimb necesarul de suprafață utilă de 373 mp, deoarece cu un regim de P+E va rezulta o suprafață utilă de numai 106x2 = 212 mp.

Diferența de 161 mp poate fi compensată numai prin suplimentarea cu o extindere pe latura estică, până la limita admisă de POT 60%. Ar fi necesară extinderea cu un corp de clădire S+P+E cu o arie construită de 63 mp, și ar rezulta un plus de suprafață utilă de 50 mp/nivel. Din cele două extinderi s-ar obține o suprafață utilă totală de 362 mp, cu un minus de 11 mp față de necesar.

Extinderea după o consolidare prealabilă, prin supraetajare și extindere pe latura estică, nu satisface în totalitate ca suprafață utilă cerințele beneficiarului. Varianta lasă Centrul Meteorologic Regional Transilvania Nord fără locuri de parcare, și creează multiple probleme arhitecturale și de rezistență.

Prin demolarea clădirii existente și eliberarea amplasamentului, se creează posibilitatea proiectării și construirii unei clădiri noi, în regim S+P+E, care să satisfacă toate cerințele impuse: regim de înălțime (cota superioară maximă admisă 415,90), urbanistic (POT 60%), arhitectural, de necesar de suprafață utilă.

Noua clădire în regim de S+P+E va avea o arie construită de 165 mp, (11 m x 15 m) cu un POT de 50,80%, iar aria utilă va fi de 132x3 = 396 mp. Se creează astfel premisele realizării unei clădiri noi moderne, inteligente, cu respectarea prevederilor privind protecția mediului și eficiența energetică.

Pentru realizarea investiției propuse, varianta fezabilă este cea care presupune demolarea clădirii existente și proiectarea și edificarea unei construcții noi, moderne, care satisface integral toate cerințele tehnice, arhitecturale și urbanistice impuse.

Din acest motiv clădirea trebuie demolată și construită una nouă cu subsol, parter și două etaje, numărul de nivele se justifică din cauză că suprafața terenului este de doar 325 mp iar gradul maxim de ocupare nu poate să depășească 60% din aceasta.

Prin adoptarea prezentului proiect de act normativ se modifică și se completează anexa nr. 12 la Hotărârea Guvernului nr. 1.705/2006 cu modificările și completările ulterioare.

Necesitatea și oportunitatea promovării proiectului de act normativ, realitatea și corectitudinea datelor prezentate aparțin Administrației Naționale de Meteorologie, care promovează acest proiect prin Ministerul Mediului, Apelor și Pădurilor, în temeiul art.1 lit.b) din Regulamentul privind procedurile, la nivelul Guvernului, pentru elaborarea, avizarea și prezentarea proiectelor de documente de politici publice, a proiectelor de acte normative, precum și a altor documente în vederea adoptării/aprobării, aprobat prin Hotărârea Guvernului nr. 561/2009, cu modificările ulterioare. Administrația Națională de Meteorologie face precizarea că acest bun care face obiectul prezentului proiect de act normativ nu este grevat de sarcini, nu se află în litigiu, nu face obiectul revendicării sau restituirii în condițiile legii.

Prezentul act normativ nu prezintă impact asupra domeniilor social, economic și de mediu, asupra bugetului general consolidat sau asupra legislației în vigoare, conform prevederilor art.1 alin.(3) lit.a) pct.12 din Hotărârea Guvernului nr. 443/2022 pentru aprobarea conținutului instrumentului de prezentare și motivare, a structurii raportului privind implementarea actelor normative, a instrucțiunilor metodologice pentru realizarea evaluării impactului, precum și pentru înființarea Consiliului consultativ pentru evaluarea impactului actelor normative.

Luând în considerare cele expuse, a fost elaborat proiectul de Hotărâre a Guvernului privind trecerea din domeniul public al statului în domeniul privat al acestuia, pentru scoaterea din funcțiune în vederea valorificării și, după caz, casării, în condițiile legii, a unui bun imobil aflat în administrarea Ministerului Mediului, Apelor și Pădurilor – Administrația Națională de Meteorologie, care în forma prezentată a fost avizat de către ministerele interesate și pe care îl supunem spre adoptare.

**MINISTRUL MEDIULUI, APELOR ŞI PĂDURILOR,**

**BARNA TÁNCZOS**

**AVIZĂM:**

**VICEPRIM-MINISTRU**

**HUNOR KELEMEN**

**MINISTRUL FINANŢELOR, MINISTRUL JUSTIŢIEI,**

**ADRIAN CÂCIU MARIAN-CĂTĂLIN PREDOIU**